
LOUISE FULLER

Italiensk ild

Oversatt av Mona Berge


En gang i tiden var Louise Fuller en guttejente som avskydde rosa og som ville leke prins i stedet for prinsesse. Som voksen skriver hun derfor om heltinner som er sterke og troverdige snarere enn svake og lette å overtale. Før Louise begynte å skrive bøker, studerte hun litteratur og filosofi, før hun ble journalist for lokalavisa.  Louise bor i Tunbridge Wells i England med sin stilige mann Patrick og deres seks barn.


Til mamma 


1

Julie strakte seg på tå og dyttet den lille kofferten opp i bagasjehyllen. Det var vanskelig fordi andre passasjerer trengte seg forbi. Hun dyttet til den igjen, men det var noe som buttet.

«Jeg kan hjelpe deg», sa en mann med utpreget italiensk aksent. Sterke hender fikk kofferten hennes på plass, og Julie kjente et snev av panikk.

Hun snudde seg og ble varm i kinnene da hun så inn i to mørkebrune øyne omkranset av tette, svarte vipper. «Takk.»

Mannen nikket og smilte. «Si fra hvis du trenger hjelp til å få den ned igjen. Jeg sitter like bak her.» Han pekte på en plass noen rader bakenfor setet hennes.

«Det er snilt av deg.» Hjertet slo fremdeles raskt da hun satte seg ned. Det prikket i huden. Noe så dumt, tenkte hun og kikket ut på rullebanen. Ikke fordi hun hadde trodd at det var Ralph, men fordi hun hadde ønsket at det var det. Et kort øyeblikk hadde hun latt de romantiske drømmene overskygge fakta.

Mannen hennes var utro, og ekteskapet var over.

I motsetning til sin berømte navnesøster og hennes Romeo, var de ikke blitt revet fra hverandre av en familiefeide. De hadde ødelagt ekteskapet sitt selv. Men så skulle de heller aldri ha blitt sammen i utgangspunktet  …

Hun skalv på hendene, og for å ha noe å gjøre, tok hun opp instruksjonene fra setelommen foran seg. Hun så ned på tegningene av en kvinne som kastet seg utfor en oppblåsbar sklie.

Det var nettopp det hun hadde gjort.

Kastet seg ut i det ukjente, stolt på skjebnen og håpet at alt ville gå bra. At løftene ville bli holdt denne gangen. Kinnene ble enda varmere da hun tenkte tilbake på det seks måneder lange ekteskapet med Ralph Castellucci.

De hadde møtt hverandre i Roma, kjærlighetens by, men hun hadde ikke vært på utkikk etter romantikk. Hun hadde lett etter en katt. På vei tilbake fra Colosseum, hadde hun hørt at den mjauet sårt. Akkurat idet hun innså at den satt fast i et avløpsrør, begynte det å regne. Voldsomt. Alle hadde løpt for å søke ly.

Bortsett fra Ralph.

Han hadde stoppet for å hjelpe henne.

Og blitt klort til blods som takk.

Hun ble med ham til legevakten, og på veien dit fikk hun vite at moren hans var engelsk og faren italiensk. Hun hadde også falt pladask for ham i løpet av den turen. Det var en sånn forelskelse som ble som en lykkerus, og hun glemte hvem og hva hun var.

De hadde tilbrakt de neste tre ukene sammen, og så hadde Ralph fridd.

Hun hadde lagt merke til ringen på lillefingeren hans. Den hadde en C preget inn og et slott, men det var først senere hun oppdaget hva det betydde, hvem familien hans var – hvem han var.

Familien Castellucci var etterkommere av kongelige fra Verona. Ralph hadde levd et privilegert liv der hans minste ønske ble oppfylt øyeblikkelig. Og han ville ha henne.

Det hun ikke hadde visst da, var at selv om han ville ha henne, ville han også ha andre. Ekteskapet var ikke noe hinder for Ralph Castellucci. Det var sånn rike, mektige menn hadde levd til alle tider over hele verden. Valgt én kvinne å gifte seg med, og så en annen eller to som elskerinner.

Hun hadde vært naiv og trodd at lidenskapen mellom dem var nok for ham. At det de hadde var spesielt.

Et minne dukket opp i tankene: Ralph som satte seg inn i en bil sammen med en mørkhåret skjønnhet.

Hun hadde blitt advart. Det var sånn de holdt på, folk som ham. Hun hadde hørt sladderen, og hun hadde sett portrettene som hang rundt på slottet – portretter av forfedrenes mange elskerinner.

Som en utenforstående, uten penger eller forbindelser, hadde hun tidlig skjønt at hun burde prise seg lykkelig som i det hele tatt fikk komme inn på slottet. Hun kunne bare glemme å forandre reglene.

For denne familien var utroskap akseptabelt så lenge det ble holdt unna media. Ja, det ble til og med ansett som nødvendig for at et ekteskap skulle vare.

Ikke for henne.

Hvis Ralph hadde vært villig til å snakke med henne om det, kunne hun kanskje ha gitt ham en ny sjanse. Men han nektet å snakke om det. Da hun konfronterte ham med det, hadde han fremdeles forventet at hun skulle pynte seg og bli med ham til en eller annen veldedighetstilstelning den kvelden. Da hun nektet å bli med, gikk han uten henne.

Hun ble anspent da hun husket minen hans da han sa at hun ikke behøvde å vente på ham.

Nå gjensto bare én samtale. Der hun sa farvel.

Men først måtte hun komme seg gjennom dåpen.

Det gikk kaldt nedover ryggen hennes.

Da Lucia og Luca hadde spurt om hun ville være gudmor til Raffaelle, hadde hun blitt så glad og stolt. Dessverre var Ralph Lucas beste venn, så selvfølgelig hadde de spurt ham om han ville være gudfar. Han kom til å være i kirken og i selskapet etterpå. Det var umulig å unngå ham. Hun hadde akseptert det.

Men så var det ballet  …

Castellucci-ballet var kanskje årets høydepunkt i Verona, men ti ville hester kunne ikke dra henne dit. Hun skulle spille rollen som god kone for vennene i dåpen, men ikke noe mer enn det.

Hun skar en grimase.

Ralph kom aldri til å tilgi henne for at hun ikke deltok på ballet.

Det var bra. Det gjorde dem likeverdige.

Tanken burde ha trøstet henne, men selv nå – fem uker etter at hun hadde flyktet fra palasset i Verona – var det vondt å innrømme at ekteskapet var over. Og med det drømmen om å få barn.

Hun ønsket seg så inderlig et barn. Det hadde Ralph gjort også. Hun hadde planlagt å slutte med p-piller, men skjebnen hadde grepet inn  …

Svigerfaren, Carlo, ble kjørt til sykehuset i all hast, og av en eller annen grunn hadde hun bare fortsatt å ta dem av gammel vane. Hun hadde ikke sagt noe til Ralph. Ikke fordi hun holdt det skjult med vilje, det hadde bare ikke kommet opp i samtalene. Hvordan kunne det det, når de aldri snakket sammen?

Og senere ble hun redd for å slutte å ta dem.

Siden Ralph var så mye borte, og hun ikke hadde noen jobb, ble det det eneste området i livet der hun fremdeles hadde en viss kontroll.

Og så hadde hun sett ham med elskerinnen – og da var det for sent.

Hun hadde vært fristet til å gjøre det moren hennes hadde gjort. Bli gravid og leve med følgene. Men hun selv var en av de følgene, og hun hadde måttet leve med følgene av morens egoistiske valg. Ulykkelige ektepar, uansett hvor rike de var, ble ikke gode foreldre  …

*

Flyet landet i Verona uten forsinkelser. Det var en strålende dag, og selv om hun var engstelig, ble humøret bedre. En dåp var en spesiell anledning, og hun var fast bestemt på å nyte hvert øyeblikk.

Da hun gikk mot utgangen i terminalen, tok hun opp en caps og solbriller fra vesken. Hun samlet alt håret under capsen og tok på seg solbrillene. Hun skulle oppføre seg pent. Og Ralph ville gjøre det samme. Mannen hennes var kanskje en utro slask, men han var først og fremst en Castellucci. Familien hans hatet skandaler. Han kom ikke til å lage noen scene.

«Scusi, signora Castellucci?»

Hun sperret forundret opp øynene da to uniformerte kvinner stilte seg i veien for henne. Hun tok av seg solbrillene og så på skiltene deres. Ikke politi  … vektere, kanskje?

«Ja, det er meg.»

En av kvinnene tok et skritt frem. «Kan du bli med oss, er du snill?»

Julie kjente at hjertet slo raskere. Det lød som et spørsmål, men hun fikk følelsen av at det ikke nyttet å nekte. «Er det noe galt?» I likhet med de fleste som ble konfrontert med personer i uniform, følte hun seg umiddelbart skyldig – som om hun hadde brutt en haug med lover med viten og vilje.

«Vil dere se billetten min? Jeg har den på telefonen  …» Hun ble varm i kinnene. Hun hadde bare snakket engelsk i flere uker og visste at italiensken hennes ikke fløt godt. Det gjorde at hun lød nervøs og skyldig.

Den andre kvinnen tok et skritt frem. «Bare bli med oss.»

Julie nølte. Burde hun kreve en forklaring? Men det ville føre til flere forsinkelser, og det eneste hun ville akkurat nå, var å komme seg til hotellet og ta en dusj.

Den første kvinnen snudde seg vekk og snakket inn i en radio. Selv om hun slett ikke så ut som et medlem av Castellucci-familien, fantes det en mulighet for at noen ville kjenne henne igjen, og det siste hun ville, var å tiltrekke seg oppmerksomhet.

Kanskje hun skulle ringe til Lucia og be henne om å  …

Hva da? Holde henne i hånden?

Lucia var en god venn. Julie hadde ikke klart seg uten henne de første månedene av ekteskapet da alt var så merkelig og skremmende. Men hun var stor jente nå, og Lucia hadde et lite barn å ta seg av. Dessuten visste hun at hvis hun ringte, ville Lucia insistere på å komme til flyplassen. Og hva var vitsen med det? Dette måtte være en misforståelse.

Julie fulgte med de to biske kvinnene bortover en lang gang. Folk kikket nysgjerrig på henne, og nervøsiteten vendte tilbake, men det var lite trolig at noen kjente henne igjen. De gikk gjennom en glassdør, og Julie måtte myse i det sterke lyset.

Da så hun bilen.

Den var lav og mørk, både anonym og velkjent – det samme var Marco, den uniformerte sjåføren som satt bak rattet.

Men det var verken bilen eller sjåføren som fikk hjertet hennes til å gjøre et hopp. Det var den høye, mørkhårede mannen som sto ved bilen. Selv på avstand oste han av rikdom og eleganse. Han hadde ryggen til henne, og hun stirret på de brede skuldrene og kjente panikken komme snikende.

Hun trengte ikke å se ansiktet hans.

Ralph.

Men hvorfor var han her? Hun hadde ikke fortalt noen hvilket fly hun reiste med. Ikke til Lucia engang. Men likevel var han her. Mannen hennes. Eller snarere hennes vordende eksmann.

Hun stirret taust på ham. For ikke så lenge siden ville hun ha løpt bort og kastet seg om halsen hans. Men nå hadde hun bare lyst til å snu og løpe sin vei. Men hun sto som lammet og klarte ikke å røre seg.

«Din kone er her.»

Hun ble avlevert som en pakke.

Ralph snudde seg langsomt. «Grazie.»

De to uniformerte kvinnene trakk seg tilbake, og Julie stirret taust på ham. Det var fem uker siden hun så ham sist, og i tankene hadde hun gjort ham til en svartsmusket skurk. Men nå ble hun blendet av skjønnheten hans.

Øynene var mørkebrune over høye kinnben, og den fyldige munnen oste av sensualitet. Men det var ikke bare de rene trekkene og symmetrien i ansiktet som var så tiltrekkende. Det var noe mer, noe udefinerbart, som fikk alle til å legge merke til ham.

Han hadde en selvsikker utstråling, en selvfølgelig myndighet som var nedarvet gjennom hundrevis av år. Verden var til for å dekke behovene hans. Hans ve og vel var viktigere enn andres.

Han kom gående mot henne. Hun hadde ikke glemt den smidige gangen hans, men hun hadde undervurdert virkningen han hadde på henne. Hvorfor var hun fremdeles så svak for ham? Etter alt han hadde gjort, burde hun ikke føle denne sterke seksuelle tiltrekningen.

Han stoppet foran henne, og hun holdt pusten da han tippet haken hennes opp og tok av henne capsen. «Er du overrasket over å se meg?» sa han lavt.

Han ga sjåføren et tegn, og mannen kom ut og åpnet døren for henne. Hun satte seg inn, mer av gammel vane enn noe annet. Døren ble lukket, og Ralph gikk rundt til den andre siden og satte seg inn ved siden av henne.

Et øyeblikk senere kjørte de av sted.

«Hadde du en fin reise?» spurte han lett og fikk det til å høres ut som om hun bare hadde vært på ferie. Men hun hadde rømt fra ham, og det visste han godt.

Beskjeden hun hadde lagt igjen fem uker tidligere, hadde kanskje vært litt svevende og kortfattet.

Jeg må være litt for meg selv …

Men beskjeden hun hadde lagt igjen på telefonen hans for en uke siden, hadde vært mindre tvetydig. Hun hadde fortalt ham at hun kom til å reise tilbake til England etter dåpen, og at hun ville skilles.

Etterpå hadde hun grått seg i søvn, og i dagene som fulgte hadde hun følt seg elendig og fryktet reaksjonen hans.

Men det hadde hun ikke behøvd. Ralph trodde åpenbart ikke at hun mente det hun sa. For ham var alt dette bare en storm i et vannglass som enkelt kunne løses med litt av det berømte Castellucci-diplomatiet. Derfor hadde han kommet for å møte henne på flyplassen og gått ut fra at hun kom til å gi etter – slik alle andre koner i familien hans alltid hadde gjort.

Greit, tenkte hun. Hvis det var sånn han ville reagere, så fikk han gjøre det. Han kom til å forstå alvoret i situasjonen når han fikk brevet fra advokaten hennes.

«Ja takk, men du hadde ikke behøvd å møte meg. Jeg kan ta vare på meg selv», sa hun kjølig.

«Tydeligvis ikke.»

«Hva skal det bety?»

«Det betyr at du ikke har fulgt reglene selv om du kjenner til farene.» Han så rett på henne. «Hvis jeg ikke hadde grepet inn, ville du ha vandret ubeskyttet ut fra flyplassen og  …»

«Og funnet en taxi.» Hun skulte på ham. «Som en normal person.»

Noe glimtet til i øynene hans. «Men du er ikke en normal person. Du er en Castellucci, og det gjør deg til et mål. Og når man er et mål, trenger man beskyttelse.»

Hjertet hennes økte takten. Hun trengte beskyttelse, men mannen som satt ved siden av henne, var en mye større trussel enn en tilfeldig fremmed.

Han strakte ut bena, og hun måtte legge bånd på seg for ikke å trekke seg vekk. «Hvis du er ferdig med å lekse opp for meg  …»

«Jeg er ikke ferdig. Når du ikke følger reglene, er du ikke bare et mål, du er også en risiko. Du gjør det vanskeligere for personene som har ansvaret for sikkerheten din.»

Sinnet vellet opp i henne, men han hadde rett. Det hadde vært noe av det de snakket om først da han endelig fortalte om familien sin. Hvordan det å være medlem av den familien førte med seg enorme fordeler, men at det også fantes noen ulemper, som for eksempel faren for å bli kidnappet, ranet, forfulgt, utsatt for utpressing  …

Hun trakk pusten dypt og lente seg tilbake i setet. Risikoen i dag hadde vært minimal. Han hadde åpenbart fått henne skygget hele tiden mens hun var i England. Hvordan skulle han ellers ha visst hvilket fly hun kom med?

Og hvis han ville snakke om å bryte regler, kunne hun ramse opp flere som han hadde brutt. Ekteskapsløftene, for eksempel, da han lovte å være trofast mot henne.

«Folk i glasshus skal ikke kaste stein, Ralph.»

Han holdt blikket hennes. «Jeg bor ikke i et glasshus. Jeg bor i et palass. I likhet med deg.»

Hun så for seg det vakre hjemmet de hadde delt i seks måneder. Den tidløse elegansen i de store rommene med veggmalerier og luksuriøse møbler.

Så skjøv hun vekk de tankene. Trodde han virkelig at det var nok til å få ekteskapet på rett kjøl igjen? Minne henne på hva hun kom til å miste? Forsto han ikke at hun allerede hadde mistet det eneste som betydde noe for henne? Hjertet hans.

Hun løftet hendene og tvinnet håret sammen i nakken. «Hvorfor er du her, Ralph?»

«Jeg tar vare på det som tilhører meg.»

Hun stirret forskrekket på ham. Hvordan kunne han si det etter det han hadde gjort? Han hadde knust hjertet hennes.

Men i hans øyne var det å være medlem av Castellucci-familien nok kompensasjon. Det gjorde opp for litt hjertesorg og såret stolthet. Det var i hvert fall det alle fortalte henne. Men verken rikdommen hans, forbindelsene eller den sosiale statusen betydde noe for henne. Det var derfor hun hadde reist fra ham, og derfor hun kom til å reise igjen.

Og neste gang ville hun ikke komme tilbake.

«Du har folk her. De kunne ha gjort det for deg», sa hun kjølig.

Han trakk på skuldrene. «Jeg ville møte min kone på flyplassen. Du er fremdeles min kone, Giulietta», sa han mykt.

Alle andre kalte henne Letty. Det var bare han som brukte den italienske versjonen av Julie. Dessverre lød det som et kjærtegn. Hun våget seg til å se på ham. Sinnet og den sårede stoltheten sydet under overflaten. Men det var problemet. Han viste det aldri. Han var alltid så behersket.

Minnene strømmet på igjen. Det var ikke sant. Han var ikke alltid så behersket. Ikke når de elsket. Da var han en helt annen, uforfalsket og hemningsløs. Hun ble varm over hele kroppen ved tanken på den nakne kroppen hans i sengen.

Hjemme i England hadde hun følt seg så sikker på at alt var ødelagt mellom dem, men nå som hun satt her sammen med ham, begynte hun å tvile.

Men det var ikke noe å tvile på.

Hun hadde sett det med sine egne øyne.

Han hadde en affære.

Han hadde bedratt henne, løyet henne opp i ansiktet. Og siden han ikke hadde gjort noe forsøk på å kontakte henne mens hun var i England, hadde han tydeligvis hatt det hyggelig med den mørkhårede elskerinnen. Så hyggelig at han hadde gitt blaffen i at hun var borte.

Tanken på de to sammen, gjorde henne kvalm. Plutselig orket hun ikke mer. Hva var vitsen med å utsette det uunngåelige? Hvorfor ikke konfrontere ham her og nå?

Hun skjøt frem haken og så ham inn i øynene. «Jeg kommer ikke til å være din kone særlig mye lenger.»

Det ble stille lenge. Så hevet han et bryn. «Jaså?»

En liten del av henne skulle ønske at hun allerede hadde skilsmissepapirene klare. Da kunne hun ha slengt dem i ansiktet på ham. Resten av henne var travelt opptatt med å undertrykke andre idiotiske følelser.

«Fikk du ikke beskjeden min?» spurte hun.

«Å, ja, beskjeden  …» Han nikket langsomt som om han var plateprodusent og hun hadde sendt ham en dårlig demo. «Det kom så brått på. Jeg antok at du overreagerte.»

«Jeg vil skilles.»

Hvis hun ventet på en reaksjon, fikk hun den ikke.

«Det kommer ikke til å skje, bella.» Stemmen hans var lav og mild, men skråsikkerheten var ikke til å ta feil av.

«Det er ikke opp til deg, Ralph.» Hun kjempet for å beherske seg og hørte at stemmen skalv.

«Nå overreagerer du.»

Hun fikk lyst til å fike til ham. «Jeg vil skilles», gjentok hun. «Og jeg vil ikke ha noe fra deg.»

Det var ikke bare ord. Hun ville ikke ha noe fra ham. Det kom til å bli vanskelig nok å komme over kjærlighetssorgen som det var. Hun ville ikke ha noe som minnet om ham.

«Hva forventer du at jeg skal si?»

«Jeg forventer at du skal si ja.» Hun knyttet nevene. Neglene boret seg inn i håndflatene. «Vi vet begge at dette ikke fungerer. Vi fungerer ikke som et par.»

Trolig fordi de ikke var et par lenger, tenkte hun. Nå var det tre av dem i ekteskapet.

«Så det er det du pleier å gjøre når noe ikke fungerer? Du bare går din vei?»

Hun stirret forbløffet på ham. Hvordan kunne han si det etter det han hadde gjort? Etter det han hadde kastet vrak på? Øynene lynte av sinne da hun freste mot ham: «Ekteskapet vårt har ikke betydd noe for deg på flere uker!»

«Men det er du som går din vei», sa han rolig.

«Fordi du har en affære!»

«Ja, du sa det. Og jeg nektet for det.»

«Hør her, jeg har bestemt meg, så du kan slutte å lyve for meg nå  …»

Øynene hans smalnet. «Jeg løy ikke. Jeg sa at jeg ikke hadde en affære. Det var sant da, og det er sant nå. Men du valgte, og du velger fremdeles å ikke tro på meg.»

Hun stirret på ham mens minnene fra den forferdelige krangelen svirret rundt i hodet. Men som regel måtte det to til for å krangle. Hun hadde slynget sinte anklager mot ham, og han hadde nektet med enstavelsesord.

«Det var ikke noe valg å ta, Ralph. Jeg tror det jeg tror fordi jeg så det selv.» Hun trakk pusten dypt. «Kan vi slutte å snakke om dette nå?»

«Absolutt ikke. Du så ikke det du trodde du så.»

«Selvfølgelig gjorde jeg ikke det.» Hun hatet bitterheten i stemmen, men hun kunne ikke noe for det. «Forklar meg det, da. Hva var det jeg så?»

Han var taus så lenge at hun trodde han ikke kom til å svare.

Men til slutt trakk han på skuldrene og sa: «Hun er ingen trussel mot deg – oss.»

Svaret gjorde henne rasende igjen. «Å, jaså? Jeg skjønner. Du mener at det ikke er seriøst?» Hun ristet på hodet. Det verket i brystet av sinne og sorg. «Og det skal liksom gjøre alt bra? Jeg skal bare holde ut og holde munn?»

«Du vrir på ordene mine.»

Hodepinen som hadde kommet snikende, ble verre. Hun var så dum. Et øyeblikk hadde hun trodd at hun endelig hadde nådd frem til ham. Men det var bare det samme gamle.

«Vet du hva, Ralph? Jeg gidder ikke dette her.» Hun bøyde seg frem og banket på glassruten som delte kupeen i to. «Kan du kjøre meg til denne adressen.» Hun leste opp en adresse. «Det er nær sykehuset.»

«Hva driver du med?»

Hun tvang seg til å møte blikket hans. «Jeg skal til hotellet mitt.»

Han så forbauset ut. «Hotell?»

«Ja, Ralph. Det er et sted folk overnatter når de reiser bort.» Hun smilte syrlig. «Jeg tror det er best at vi er fra hverandre mens jeg er her.»

Han stirret på henne en lang stund. «Fordi du er redd for at du ikke skal klare å motstå meg.»

«Nei. Jeg vil ikke at du skal komme i dåpen med blåveis», sa hun stivt. «Men ta det med ro. Jeg skal spille rollen min i kirken og i selskapet, og jeg brukte pikenavnet mitt da jeg bestilte hotellrommet.»

«Vis meg», kommanderte han.

Hun holdt telefonskjermen opp mot ham.

«Jeg har aldri hørt om det.»

Selvfølgelig hadde han ikke det. Det fantes bare ett hotell i Verona for Ralph og familien og vennene hans. Luksushotellet Due Torri.

«Det er bare for én natt. Jeg vil bare ha noe som er rent og fredelig.»

«Det er sikkert begge deler, men  …»

«Men hva?»

«Men det spiller uansett ingen rolle. Du skal ikke bo der.»

Hun så ham inn i øynene. «Å, jo da, det skal jeg. Det er ikke noe du kan gjøre med det.»

«Det er allerede gjort. Jeg har fått kansellert bestillingen. Det er på tide å komme hjem, bella.»

